钦定古今图书集成/明伦汇编/闺媛典/第053卷 > 窦妙善
## 钦定古今图书集成/明伦汇编/闺媛典/第053卷 > 窦妙善

按《明外史列女传》：“窦妙善，京师崇文坊人。年十五，为
工部主事馀姚姜荣妾。正德中，荣以瑞州通判摄府
事。华林贼起寇瑞，荣出走。贼入城，执其妻及婢数人，
问荣所在。时妙善居别室，急取府印，开后窗，投荷池，
衣鲜衣，前曰：‘太守统援兵数千，出东城捕贼，尔等旦
夕授首，安得执吾婢’？贼意其夫人也，解前所执数人”，
独舆妙善出城。适所驱隶中有盛豹者，父子被掠，其
子叩头乞纵父，贼许之。妙善曰：“是有力，当以舁我，何
得遽纵？”行数里，妙善视前后无贼，低语豹曰：“我所以
留汝者，以太守不知印处，欲藉汝告之。今当令汝归幸语太守，自此前行，遇井即毕命矣。”语毕，呼贼曰：“是
大不善舁，可仍纵之，易善舁者。”贼又从之。行至花坞，
遇井，妙善曰：“吾渴不可忍，可汲水至井傍，吾将饮。”贼
如其言，妙善至井傍，跳身以入，贼惊救，不得而去。豹
入城告荣，取印引至花坞觅井，果得妙善尸。越七年，
郡县上其事，诏建特祠，赐额“贞烈。”